V. Novotný, poslanec: (2008-07-02):
V decembri 2006 Národná rada schválila poslaneckú novelu zákona č. 581/2004 Z. z. o zdravotných poisťovniach a dohľade nad zdravotnou starostlivosťou, v rámci ktorej sa dala vláde možnosť odvolať predsedu a Dozornú radu Úradu pre dohľad aj z iných dôvodov, než aké boli dovtedy uvedené v zákone. Poslanci Národnej rady tak dali vláde voľnú ruku na odvolanie predsedu a Dozornej rady Úradu pre dohľad nad zdravotnou starostlivosťou vlastne kedykoľvek, keď dotyčné osoby nebudú rešpektovať politický záujem a ciele vlády. Túto novelu sme vtedy označili za začiatok politického ovládnutia Úradu pre dohľad nad zdravotnou starostlivosťou. Minister Valentovič vtedy tvrdil, že o toto tu vôbec nejde. A že nejde ani o odvolanie vtedajšieho predsedu Úradu pre dohľad nad zdravotnou starostlivosťou ktorý mal, mimochodom, podobne ako dozorná rada päťročné funkčné obdobie, ktoré bolo ani nie v prvej polovici. To, že išlo o politický zámer ovládnuť Úrad pre dohľad nad zdravotnou starostlivosťou bolo úplne jasné a na dôkaz nebolo treba dlho čakať. Dňom 24. januára 2007 bol odvolaný predseda Úradu pre dohľad pán Gajdoš a 25. januára toho roku 2007 vymenovaný pán predseda Demovič. Dvadsiateho ôsmeho februára 2007 bola odvolaná aj sedemčlenná správna rada a ku 1. marcu 2007 vymenovaná nová správna rada. Novela zákona začala platiť 15. januára 2007 a už 24. januára, teda za deväť dní účinnosti bol z iných dôvodov odvolaný predseda a do mesiaca aj správna rada. Návrh, ktorý prerokujeme dnes, je o dokončení procesu politického ovládnutia Úradu pre dohľad nad zdravotnou starostlivosťou. Dnes z iných dôvodov, rozumej politických dôvodov odvolávame štyroch členov päťčlennej dozornej rady napriek tomu, že nie sú ani v polovici svojho funkčného obdobia, ktoré je päťročné. Dnes nás teda vláda žiada, aby mohla dokončiť proces úplného politického ovládnutia Úradu pre dohľad nad zdravotnou starostlivosťou. To treba vedieť v tejto snemovni, dámy a páni, že dnešným hlasovaním rozhodneme o úplnom politickom ovládnutí Úradu pre dohľad nad zdravotnou starostlivosťou. Ja sa ale pýtam, prečo prerokúvame tento návrh práve teraz, keď sú členovia dozornej rady v polovici funkčného obdobia. Čo sa také udialo vo vzťahu ku štyrom členom dozornej rady, že majú byť práve teraz odvolaní. Zmenilo sa niečo v ich činnosti? Zle vykonávajú svoju prácu? Nič také som sa totižto v návrhu vlády nedočítal. Prečo odvolávame len štyroch členov? Nie náhodou preto neodvolávame terajšieho podpredseda dozornej rady pána Milana Považana, lebo bol nominantom Ľudovej strany – HZDS? No ale aj tak teraz bude mať v porovnaní s novozvolenými členmi dozornej rady len polovičné funkčné obdobie, potom budeme zase dovoľovať jedného člena dozornej rady? Moje ďalšie otázky sa už týkajú voľby nových členov dozornej rady. Prečo ideme zvoliť len troch a nie štyroch? To bude dozorná rada odteraz len štvorčlenná? Včera nám pán minister zdravotníctva vo výbore per zdravotníctvo tak polooficiálne navrhol, ponúkol, aby opozícia navrhla jedného člena dozornej rady. Musí ho ale schváliť vláda, až tak o tom budeme hlasovať v Národnej rade Slovenskej republiky. Prečo vláda? Menovite vy pán minister zdravotníctva ste túto ponuku nedali pred rozhodnutím vlády o odvolaní a návrhu na zvolenie nových členov dozornej rady. Mohli sme to urobiť naraz. Stačilo poslať list predsedom poslaneckých klubov. Tak sa tým budeme zaoberať ešte minimálne jedenkrát už ani nehovoriac, že nominant opozície, ak ho teda vláda dobrosrdečne odobrí, bude posledný zvolený do päťčlennej dozornej rady, a tak bude najdlhšie zotrvávať vo svojej funkcii, keďže je tam päťročné funkčné obdobie. Bude to vyzerať asi takto. Zhruba o dva a pol roka sa skončí funkčné obdobie pánovi podpredsedovi Považanovi, takže budeme musieť dovoliť jedného do dozornej rady. O ďalších päť rokov sa skončí funkčné obdobie ďalším trom členom dozornej rady, takže ich budeme musieť dovoliť. A o ďalšie tri mesiace, lebo počítam, že najskôr budeme o tom hlasovať v septembri, sa skončí funkčné obdobie tomu jednému nominantovi z opozície a znovu ho budeme dovoľovať. A toto je načo dobré takýto model? Prečo to nevieme urobiť naraz, keď už sa tak rozhodla vláda Slovenskej republiky? A teraz na záver som si nechal zlatý klinec návrhu vlády. Návrh na voľbu Ivana Valentoviča za predsedu Dozornej rady Úradu pre dohľad nad zdravotnou starostlivosťou. Dámy a páni, politici si väčšinou nezvyknú dobre pamätať, ani voliči, čo bolo pred niekoľkými rokmi, ale čo bolo pred troma alebo štyrmi týždňami by sme si ešte mohli pamätať. Neodstúpil náhodou pán minister zdravotníctva pred tými troma, štyrmi týždňami zo zdravotných dôvodov? Z vážnych zdravotných dôvodov dokonca? Som rád, naozaj som rád, keď som tento návrh prečítal, ktorý prišiel z vlády, že sa mu zdravotný stav tak rýchlo zlepšil. Naozaj ľudsky ako lekár sa vždy teším, keď sa pacient cíti lepšie a môže sa znovu vrátiť do pracovného procesu, lebo to je cieľom zdravotníctva. Aby sme pacienta čím skôr vrátili do riadneho pracovného procesu. Pripomína mi to ale trochu tak tú predchádzajúcu éru viete spred roku 1989. Súdruh sa na funkcii neosvedčil. Aby nebola hanba, tak ho necháme odstúpiť zo zdravotných alebo rodinných dôvodov. Potom krátka prestávka a šup ho na nejaké pokojné teplé miestečko. Kašický do Bruselu, Bernátek do Bruselu, Valentovič, v Bruseli nebolo miesto, tak za predsedu Dozornej rady Úradu pre dohľad nad zdravotnou starostlivosťou. (Potlesk). Dámy a páni, ja tento návrh na neodôvodnené odvolanie štyroch členov dozornej rady a voľbu nových troch politických nominantov vládnej koalície nepodporím. Dávam tiež procedurálny návrh, aby sme o odvolaní jednotlivých členov dnes fungujúcej dozornej rady hlasovali verejne, ale jednotlivo, nie verejne a spoločne, ako to navrhol pán spravodajca. Ďakujem pekne. (Potlesk.)